Id-Deċiżjoni tal-Kummissjoni
ta’ l-24 ta’ Marzu 1987
li tistabbilixxi l-mudell għaċ-ċertifikat tas-saħħa pubblika rigward il-prodotti mill-laħam mill-Arġentina, il-Brażil u l-Urugwaj
(87/221/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 77/99/KEE tal-21 ta’ Diċembru 1976 dwar il-problemi tas-saħħa li jaffettwaw il-kummerċ ġewwa l-Komunità tal-prodotti mill-laħam [1], kif l-aħħar emendata mir-Regolament (KEE) Nru 3768/85 [2], u b’mod partikolari Artikolu 17 tiegħu,
Billi, skond Artikolu 17 tad-Direttiva 77/99/KEE, il-Kummissjoni għandha tħejji l-mudell għaċ-ċertifikat tas-saħħa pubblika li għandu jakkumpanja l-prodotti mill-laħam meta jiġu importati ġewwa l-Komunità, fl-istess ħin li taddotta l-listi ta’ l-istabbilimenti fil-pajjiżi terzi approvati bil-għan ta’ l-importazzjoni ta’ dawn il-prodotti ġewwa l-Komunità;
Billi d-Deċiżjoni preżenti għandha tapplika sakemm jiġi implimentat reġim għal kollox tal-Komunità li jirrigwarda l-importazzjoni tal-prodotti mill-laħam minn pajjiżi terzi; billi, għalhekk, l-importazzjonijiet tal-prodotti mil-laħam minn pajjiżi terzi jibqgħu bla ħsara għar-regoli veterinarji l-oħra, b’mod speċjali rigward is-saħħa tal-bhejjem, skond id-dispożizzjonijiet ġenerali tat-Trattat;
Billi d-Deċiżjoni preżenti hija msejsa fuq ir-regoli Komuntarji eżistenti u għalhekk ikun meħtieġ li tiġi eżaminata mill-ġdid hekk kif ir-regoli msemmija hawn fuq jkunu ġew supplimentati;
Billi d-Deċiżjoni preżenti hija msejsa fuq l-ispezzjonijiet fuq il-post li saru fl-Arġentina, fil-Brażil u fl-Urugwaj; billi, fid-dawl ta’ dawn l-ispezzjonijiet, huwa meħtieġ li għalissa jitqiesu bissil-laħam taċ-ċanga fil-landi ttrattat kompletament bis-sħana u l-laħam taċ-ċanga msajjar u ffriżat li jissajjar f’temperatura interna ta’ mill-anqas 80 °C li jkun ġej minn stabbilimenti awtorizzati li jesportaw lejn il-Komunità;
Billi, sa issa l-ispezzjonijiet fuq il-post mill-esperti veterinarji ta’ l-Istati Membri u tal-Kummissjoni saru fl-Arġentina, fl-Urugwaj u fil-Brażil; billi l-mudell taċ-ċertifikat tas-saħħa pubblika diġà tħejja għall-prodotti mill-laħam mill-Arġentina u l-Urugwaj bid-Deċiżjoni tal-Kummissjoni 86/472/KEE [3]; billi mudell wieħed kif anness ma’ din id-Deċiżjoni jista’ jkun addottat għat-tliet pajjiżi; billi d-Deċiżjoni 86/472/KEE għandha għalhekk titħassar;
Billi l-miżuri pprovvduti f’din id-Deċizjoni huma skond l-opinjoni tal-Kumitat Veterinarju Permanenti,
ADDOTTAT DIN ID-DEĊIŻJONI:
Artikolu 1
Il-mudell taċ-ċertifikat tas-saħħa pubblika li jrid jakkumpanja l-prodotti mill-laħam mill-Arġentina, mill-Brażil u mill-Urugwaj huwa mogħti fl-Anness ma’ hawn.
Artikolu 2
Din id-Deċiżjoni għandha tiġi eżaminata mill-ġdid ma’ l-adozzjoni ta’ kull regola ġdida li tista’ tapplika għal pajjiżi terzi rigward il-prodotti interessati.
Artikolu 3
Id-Deċiżjoni 86/472/KEE hija hawnhekk imħassra.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussel, fl-24 ta’ Marzu 1987.